                                                                                                          לשנת השמיטה

מצוות השמיטה                                                                                                          


לשנת השמיטה

מאת רות אבידן
         משרד החינוך והתרבות                                  אוניברסיטת בר-אילן

             המינהל הפדגוגי                                       פרויקט תושבע"פ מ"ד

         האגף לתכניות לימודים

הוצאת מעלות

ירושלים תשנ"ג 

לשנת השמיטה - על מצוות שמיטה לחט"ב

העורך: ד"ר יהודה איזנברג

המחברת: רות אבידן

בהשתתפות: רחל אופנהיימר

קרא והעיר הערותיו, אף כתב את הפרק "גבולות הארץ" - עמירם דומוביץ

יעוץ: הרב ש' מן ההר

עריכה לשונית: דליה לאופר

הצוות הונחה בעבודתו על ידי הוועדה לתכנון תושבע"פ, ואלה חבריה:

יו"ר הוועדה:
פרופ' יצחק ד' גילת

חברי הוועדה:
נ' אליקים,  מ' אסולין,  מ' ארנד,  ש' ברנשטיין,  א' גרז,    מ' גרוזמן,  ב' דומוביץ,  א' וינטר,  ח' טובולסקי,  ש' לוי,  מ' לאבל, ר' מלמד, י' נוימן, ד' שחור, א' שרייבר, נ' שטיינברגר.

(C)  כל הזכויות שמורות - תשנ"ג 1993 

התוכן

מצוות השמיטה
5

שבת בראשית ושבת הארץ
11

השמיטה מדאורייתא
13

המלאכות האסורות בשנת השמיטה מהתורה
16

איסורי דרבנן בשנה השביעית
20

"לאכלה"
23

"מה נאכל?"
29

ספיחין
32

קדושת פירות שביעית
39

אוצר בית דין
52

הטיפול בגינות נוי בשנת השמיטה
65

הטיפול בעציצים שבבית בשמיטה
67

"כי תבואו אל הארץ"
70

גבולות ארץ ישראל לעניין השמיטה
75

השמיטה בתקופתנו
82

"גיבורי כוח עושי דברו"
86

שמיטת כספים
89

נספחים
      טעמי מצוות שמיטה
98

       היתר השמיטה ותולדותיו
101

מצוות השמיטה
שנת השמיטה

נצטווינו בתורה על מצוות השמיטה. אחרי שש שנות עבודה, עלינו לשבות ממלאכת השדה בשנה השביעית:

והשביעית תשמטנה ונטשתה. 

                      (שמות כ"ג, י"א)
עלינו לשמוט ולהפקיר את השדות, וכן לנטוש ולעזוב את עבודות האדמה. שנת השבע היא "שבת" לאדמה ו"שבת" לעובד האדמה:

ובשנה השביעית שבת שבתון יהיה לארץ... 

                                        (ויקרא כ"ה, ד')
ראש השנה לשמיטה

"ובשנה השביעית" - ממתי? "שנה" - ממתי עד מתי?

בפסוקי התורה הדנים במצוות השמיטה לא נאמר מתי ראשיתה של שנת השמיטה. לא פורט מתי "ראש השנה" לשמיטה. פרט זה מצוי בתורה שבעל פה, במשנה.

בפתיחה למסכת "ראש השנה" המשנה מפרטת ארבעה ראשי שנה לכמה ממצוות התורה, וביניהם גם ראש השנה לשמיטה.

ארבעה ראשי שנה הם:

- באחד בניסן ראש השנה למלכים ולרגלים.

- באחד באלול ראש השנה למעשר בהמה.

   רבי אלעזר ורבי שמעון אומרים: באחד בתשרי.

- באחד בתשרי ראש השנה לשנים ולשמיטין וליובלות, לנטיעה       ולירקות.

- באחד בשבט ראש השנה לאילן, כדברי בית שמאי.

   בית הלל אומרים: בחמישה עשר בו.  (משנה, ראש השנה א', א')
העתק למחברתך את קטע המשנה הדן בראש השנה לשמיטה.

השג מסכת "ראש השנה" עם פירושים (רבי עובדיה מברטנורא, ר' פ' קהתי וכדו'). עיין בפירושים, והסבר כל אחד מארבעת ראשי השנה.

אילו ראשי שנה קשורים לעולם הצומח?

אין מתחילין למנות לשנים ולשמיטין...אלא מתשרי.

                                    (תוספתא, ראש השנה א', ז')
השמיטה בפסוקי התורה

מא' בתשרי עד כ"ט באלול של השנה השביעית שמיטה.

החקלאי שומט ומפקיר את שדהו ונוטש את עבודות השדה,

כאמור בפסוקי ספר שמות:

ושש שנים תזרע את ארצך ואספת את תבואתה,

והשביעית - תשמטנה ונטשתה,

ואכלו אביוני עמך,

ויתרם תאכל חית השדה.

כן תעשה לכרמך, לזיתך. 

                                          (שמות כ"ג, י'-י"א)
שני הפסוקים הנזכרים הם מועט המחזיק את המרובה.

העתק את הפסוקים למחברתך כפי שנרשמו לעיל.

הדגש את הקטע שהוא עיקרה ולבה של מצוות השמיטה.

איזה קטע הוא מבוא והקדמה למצוות השמיטה? רשום כותרת זאת בצדי הקטע שבמחברתך. חשוב: מה מטרתו של קטע המבוא?

איזה קטע מפסוקי התורה מביא את המטרה, את התכלית ואת הטעם של מצוות השמיטה? ציין זאת בצדי הקטע המתאים.

בשמיטה חייבים הן יבולי השדה והן יבולי המטע. הוכח זאת מהפסוקים.

אחד התלמידים קרא: יש בתוך פסוקי התורה מספר שמות ניגודים או מקבילות, זוגות של זה מול זה. והתלמיד החל לפרט:

"שש שנים" - " _____ "

"תזרע" -  _____ .

השלם במחברתך את הרשימה, והוסף לה מן הפסוקים.

מצוות השמיטה בספר "ויקרא"

מהפסוקים בספר שמות למדנו את עיקריה של מצוות השמיטה. פרטים נוספים בעניין מצוות השמיטה מצויים בספר ויקרא, בפתיחת פרשת "בהר" (כ"ה, א'-ז'):

א. וידבר ה' אל משה בהר סיני לאמור:

ב. דבר אל בני ישראל ואמרת אליהם:

    כי תבאו אל הארץ אשר אני נותן לכם,

    ושבתה הארץ שבת לה'.

ג. שש שנים תזרע שדך, ושש שנים תזמור כרמך 

    ואספת את תבואתה.

ד. ובשנה השביעית שבת שבתון יהיה לארץ, שבת לה'. 

    שדך לא תזרע, וכרמך לא תזמור. 

ה. את ספיח קצירך לא תקצור 
    ואת ענבי נזירך לא תבצור.

    שנת שבתון יהיה לארץ.

ו.  והייתה שבת הארץ לכם לאכלה,

    לך ולעבדך ולאמתך ולשכירך ולתושבך הגרים עמך.

ז.  ולבהמתך ולחיה אשר בארצך

    תהיה כל תבואתה לאכול.

"עשה" ו"לא תעשה" במצוות השמיטה

חזור ועיין בפסוקי התורה המובאים לעיל מספר שמות ומספר ויקרא. באיזה משני המקורות נצטוו ישראל על השמיטה כמצוות "עשה", ובאיזה כמצוות "לא תעשה"?

רשום במחברתך את קטעי ה"עשה" לעומת קטעי ה"לא תעשה".

כאן פרץ ויכוח בכיתה:

לשבות - "ושבתה הארץ", "שבת שבתון", "שנת שבתון" - זה "עשה" או "לא תעשה"?

יהושע אמר: לשבות משמעו לא לעשות, לא לעבוד, לא לפעול. לכן לשבות זה "לא תעשה".

בנימין חשב אחרת: "תשבות" משמעו תעשה שביתה. זהו "עשה". ואם המלה "לא" אינה כתובה, ברור שזה איננו "לא תעשה".

מה דעתך?

עיין להלן בדברי הרמב"ם, בספרו "הי"ד החזקה", והשב ליהושע ולבנימין המתווכחים ביניהם:

מצוות עשה לשבות מעבודת הארץ ומעבודת האילן בשנה השביעית, שנאמר: "ושבתה הארץ שבת לה' " (ויקרא כ"ה, ב').

ונאמר: "בחריש ובקציר תשבות" (שמות ל"ד, כ"א).

וכל העושה מלאכה מעבודת הארץ או האילנות בשנה זו, 

ביטל מצוות "עשה", ועבר על "לא תעשה", שנאמר (ויקרא כ"ה, ד'): "שדך לא תזרע, וכרמך לא תזמור".

                                                           (הלכות שמיטה א', א')
שמות וכינויים לשנת השמיטה

בסוף אותו שיעור אמר ראובן: עיינו חזור ועיין בפסוקי ספר שמות ובפסוקי ספר ויקרא, ואני שמתי לב לדבר נוסף: בפסוקים שישה שמות למצווה שאנו לומדים. חלקם בני מלה אחת וחלקם בני שתי מלים. אך המשותף לכולם הוא שהם מתחילים באות ש'.

ועוד הוסיף ראובן: ואנחנו נוהגים דווקא להשתמש בכינוי שביעי, שאיננו כתוב בצורתו זו בתורה...

רשום במחברת את השמות ואת הכינויים של השמיטה בפסוקי התורה.

מטעמיה של מצוות השמיטה
טעם השמיטה בפסוקי התורה

בפסוקים הדנים במצוות השמיטה התורה רומזת על טעמה ועל תכליתה של מצוות השמיטה.

עיין בפסוקי התורה, ומצא את הטעם לשמיטה.

התורה מייעדת את יבולי שנת השבע לשתי קבוצות. מה הן?

רשום אותן במחברתך בלשונך, וכן בלשון התורה בספר שמות ובספר ויקרא.

הטעם החינוכי למצוות השמיטה

מעבר לדאגת ה' לאביונים ולבעלי החיים רואה רבי אהרן הלוי, בעל "ספר החינוך", בטעם הנזכר בתורה מטרה חינוכית חשובה: להרגיל ולחנך אותנו במידות טובות.

עיין בדברי "החינוך", ומצא לאיזו מידה טובה מרגילה ומחנכת אותנו מצוות השמיטה:



ועוד יש תועלת נמצא בדבר -


לקנות בזה מידת הוותרנות...


               ("החינוך" מצווה ס"ט)
מהי מידת הוותרנות?

מה חשיבותה לאדם ולחברה?

כיצד מצוות השמיטה מחנכת אותנו  לוותרנות?

על אילו מצוות נוספות אפשר לומר, שהן מרגילות אותנו לוותרנות?

הקדש את שני העמודים האחרונים שבמחברתך לטעמי מצוות השמיטה.

רשום בהם את שני הטעמים שלמדת עד כה (האחד מפסוקי התורה והשני מדברי "החינוך").

בהמשך נתוודע לטעמים נוספים, ותוכל לרשום אותם במחברתך.

מטעמיה של מצוות השמיטה
בפסוקי התורה למדנו: "והייתה שבת הארץ לכם לאכלה."

"לכם" - למי?

הפסוק מפרט:

"לך ולעבדך ולאמתך ולשכירך ולתושבך הגרים עמך" (ויקרא כ"ה, ו').

בשנת השמיטה אתה, בעל השדה, מלקט ביחד עם העבד, עם האמה, עם השכיר ועם התושב. זה לצד זה אוספים את היבולים הבעלים והעניים. איש אינו מבחין מי בעל השדה ומי עני, מי אדון ומי עבד. יש מפרשני התורה שראו בכך טעם נוסף למצוות השמיטה: יצירת שוויון. בשמיטה שווים זה לזה אתה, בעל השדה, עבדך, אמתך, שכירך וגרך. 

וכך כותב הרב צבי קאלישר בפירושו לפרשת "בהר":


שלא יתנשא העשיר על העני,


אמרה תורה,


שבשנה השביעית כולם שווים.


יחד עשיר ואביון


יש להם רשות בגנות ובשדות לאכול לשבעה...

עבודה 

בחר לך אחת משתי המטלות:

א. אתה נמצא בכרם ענבים בשנת השבע. זה לצד זה מלקטים עשיר ועני, בעל השדה ואחד הנצרכים. מבטיהם נפגשים, והם פותחים בשיחה...

רשום את השיחה בין השניים.

ב. עליך להכין כתבה עיתונאית, ריאיון עם אחד המלקטים בשדה בשמיטה - עשיר או עני. כתוב במחברתך את הריאיון הדמיוני.

 שבת בראשית ושבת הארץ
השביעי חביב

במדרש רבה (ויקרא כ"ט, י"א) נאמר: "כל השביעין-חביבין." ומזכירים שם, בין השאר: 

... בשנים - שביעי חביב. שנאמר: "והשביעית תשמטנה ונטשתה."

... בימים - שביעי חביב. שנאמר: "ויברך אלוקים את יום השביעי."

היום השביעי, שבת, הוא החביב בין הימים, והשמיטה, השנה השביעית, היא החביבה בין השנים.

שבת ושמיטה דומות אפוא זו לזו בחביבותן.

במה עוד דומה השבת, "שבת בראשית", לשמיטה, "שבת הארץ"?

"שבת לה' ": כשם שנאמר "שבת בראשית" שבת לה', כך נאמר בשביעית "שבת לה' ". 

                                                      (ספרא, ויקרא "בהר" כ"ה, ז')
עיין בפסוקי התורה בעניין השמיטה, שהובאו לעיל, וכן בפסוקי התורה בעניין השבת: שמות כ', ח'-י"א; דברים ה', י"ב-ט"ו.

מצא קטעים מקבילים בין "שבת בראשית" לבין "שבת הארץ".

רשום במחברת את המקבילות בטבלה. תוכל לפתוח את הרשימה בטבלה בדברי הספרא, שהובאו לעיל.

     שבת בראשית (יום שבת)                               שבת הארץ (שמיטה)

טעם מצוות השמיטה
מן הדמיון ומהקשר שבין "שבת בראשית" ל"שבת הארץ" עולה גם אחד מהטעמים השונים של מצוות השמיטה. על יום השבת, "שבת בראשית", נאמר בתורה: "אות היא לעולם" (שמות ל"א). השבת היא אות וסימן. אות למה? על מה מעיד יום השבת?

את התשובה לשאלה זו תמצא בפסוקי השבת בספר שמות (ל"א, י"ג-י"ז).

כאשר היהודי מדי שבוע, אחרי ששת ימי עבודה, שובת ביום השביעי - הוא מכריז "כי ששת ימים עשה ה' את השמים ואת הארץ, וביום השביעי שבת ויינפש" (שם). הוא מכריז ומזכיר, כי ה' הוא בורא העולם. הכרזה דומה מכריזה, כביכול, הארץ מדי שבע שנים, בשמיטה. ובלשון ה"אברבנאל":


וכאילו הארץ...עם היותה בלתי מדברת - תעיד


מה שיעיד העם הישראלי בשבתותיהם. 


                             (אברבנאל, "נחלת אבות" ה', י"א)
על מה מעיד העם הישראלי בשבתותיו?

העדות שה' הוא בורא העולם עולה גם ממצוות השמיטה.

כדברי התלמוד:


אמר הקב"ה לישראל:


זרעו שש והשמיטו (בשנת) שבע,


כדי שתדעו שהארץ שלי היא.


             (גמרא, "סנהדרין" ל"ט, ע"א)
הרי לנו עוד אחד מטעמיה של מצוות השמיטה, "כדי שתדעו שהארץ שלי היא".

הסבר כיצד מצוות השמיטה תורמת להכרה שהארץ היא של ה'.

הוסף את טעם המצווה הנוכחי לרשימת טעמי המצווה שבמחברתך.

השמיטה מדאורייתא
למדנו כי השמיטה היא מתרי"ג מצוות התורה, והיא נאמרה בתורה בספר שמות ובספר ויקרא.

במצוות השמיטה נאמר: "כי תבואו אל הארץ" (ויקרא כ"ה, ב'). ודרשו חז"ל: "'תבואו': ביאת כולכם." מכאן ששמיטה היא מדאורייתא בתנאי מסוים: כאשר כולם, כל ישראל, באו לארץ ישראל. כאשר "תבואו אל הארץ" - כולכם - אז "ושבתה הארץ", כמצווה מדאורייתא.

ואכן, כך היה כאשר הכניס יהושע את ישראל לארץ. כשנתחייבו אז בשמיטה, הייתה זו שמיטה מדאורייתא, שכן כל ישראל היו אז בארצם. השביעית הייתה מדאורייתא עד אשר גלו ישראל מארצם. כששבו ישראל לארץ, אחרי שבעים שנות גלות בבל, חזרו וקיבלו על עצמם לקיים את שבת הארץ: "ונטש את השנה השביעית" (נחמיה י', ל"ב). אך לא הייתה זו שמיטה מדאורייתא, שכן לא כל ישראל עלו אז לארץ עם עזרא. בתקופה ההיא - ימי שיבת ציון ובית שני - המשיכו ישראל לשמור את השביעית, אך מדברי סופרים (הסופרים הם מפרשי התורה מלפני עזרא עד סוף תקופת התנאים), מדרבנן ולא מדאורייתא.

הואיל ולא הייתה זו "ביאת כולכם", הייתה השמיטה מדרבנן, מדברי סופרים.

השמיטה בימינו - דאורייתא או דרבנן?

עיין בדברי "הטור", ומצא, כיצד הוא פוסק: האם השמיטה בימינו היא מדאורייתא או מדרבנן?

ובשביעית היא שמיטה, 

ואסור בחרישה ובזריעה ובכל עבודת קרקע. 

ובארץ ישראל האידנא (=בזמן הזה) מדרבנן... 

        ("יורה דעה", הלכות תרומות ומעשרות, של"א)
קביעת השמיטה לפי מניין השנים מבריאת העולם

ושנת השמיטה ידועה היא ומפורסמת אצל הגאונים ואנשי ארץ ישראל.                                         (רמב"ם, "הלכות שמיטה" י', ו')
 אפשר לקבוע את שנת השמיטה. יש לכך סימן, כלל שעל פיו ניתן לחשב את שנת השבע. כלל זה בנוי ומבוסס על מניין שנות העולם מאז בריאת העולם:

אם ברצונך לדעת באיזו שנה לשמיטה הינך נמצא,

שים לב לכלל הבא:

חלק שנות בריאת העולם ב- 7, והיה -

אם המספר יתחלק בדיוק - ללא שארית - דע, כי הינך נמצא בשנת השמיטה. אם - אבל - נתקבלה שארית, היתרה מראה לך כמה שנים הינך בשמיטה.                              ("כפתור ופרח" נ"א)
את השנה לפי הלוח העברי מתרגמים לערך המספרי של האותיות. למשל: שנת תשנ"ה משמעה: ת=400, ש=300, נ=50, ה=5, סך הכול 755. לכך יש להוסיף את האלפים: ה' (5) אלפים מאז בריאת העולם. הרי שהערך המספרי של שנת תשנ"ה הוא  5755.

את המספר שקבלנו מחלקים ב-7. אם אין שארית, אותה שנה היא שנת שמיטה. אם יש שארית, השארית היא מספר השנה במחזור 7 השנים מ-1 עד 7. בחישוב התרגיל 7 : 5755 מתקבלת שארית 1, משמע ששנת תשנ"ה היא הראשונה במחזור שבע שנות שמיטה, כלומר שנה אחת לפניה, תשנ"ד, היא שנת שמיטה, והשמיטה הבאה היא בשנת תשס"א. (בדוק וחשב!)

הערה: הסימן לחישוב שנות השמיטה הוא סימן וכלל המתבסס אמנם על שנות בריאת העולם, אך יש לזכור, כי אין כל קשר בין בריאת העולם לשמיטה, שכן לא נתקיימה שמיטה אלא בשנה ה-21 לאחר שנכנסו ישראל לארץ ישראל.

עבודה

1.
האם השנה הנוכחית היא שנת שמיטה?

2.
איזו שנה למחזור השמיטה הייתה השנה שבה נכנסת ללמוד בבית הספר?

3.
איזו שנה למחזור השמיטה תהיה השנה שבה תסיים את לימודיך בבית הספר?

המלאכות האסורות בשנת השמיטה מהתורה

ארבע מלאכות אסורות

בפסוקי התורה בעניין השמיטה נאמר:

...שדך לא תזרע,

וכרמך לא תזמור, (= לא תקצוץ את הענפים)

את ספיח (= יבול שצמח מעצמו) קצירך לא תקצור,

ואת ענבי נזירך (השמורים ושלא הופקרו) לא תבצור. 

                                                  (ויקרא כ"ה, ד'-ה')
בתורה מצויות תשובות לשתי שאלות יסודיות בדיני שמיטה:

1. איפה? איפה אסורות המלאכות המפורטות בשנת השמיטה?

2. אילו? אילו מלאכות אסורות בשנה השביעית?

סכם במחברתך בטבלה את התשובות לשאלות אלה.

איסורי מלאכה מהתורה בשנת השמיטה

    א. איפה?

        איפה אסורות מלאכות
  
   

        בשנת השמיטה?
       
           

    ב. אילו?

        אילו מלאכות אסורות
 
  

        בשמיטה?
 
 

עיין במילון והשב:

א.
שדה וכרם: מה מגדלים בכל אחד?

ב.
הסבר את ארבע הפעולות הנזכרות בתורה. הוסף להסבריך ציורים או הדבקות להמחשת הדברים.

אסנת התבוננה בטבלה שבמחברתה והעירה:

בטבלה מיינו את הפעולות הנזכרות בתורה לפי החלוקה של שדה וכרם: פעולות הנעשות בשדה ופעולות הנעשות בכרם. אפשר למיין את הפעולות בדרך נוספת. יש לך הצעה למיון נוסף?

אסנת רשמה במחברתה את הטבלה הזאת:

     פעולות הנעשות בראשית הטיפול          פעולות הנעשות בסיום הטיפול

     1.
                             1.

     2.
                             2.

העתק את הטבלה שהציעה אסנת, והשלם אותה במחברתך.

כשביקשה המורה ללמוד בעל-פה את המלאכות החקלאיות האסורות בשמיטה מן התורה, היה יהודה - אוהב הקיצורים וראשי התיבות - נותן בהם סימנים: שתי המלאכות הנעשות בראשית הצמיחה בשדה ובכרם, שתיהן מתחילות באות ז', האות השביעית. רמז לכך שפעולות אלו אסורות בשנת השבע... ושתי המלאכות הנעשות לאחר ההבשלה של היבול - יש באמצען אות זהה, צ'... 

לאילו מלאכות התכוון יהודה?

"כרמך לא תזמור"

משה אורן, מזכיר המשק של "שעלבים", מספר כיצד התגברו בכרמים על איסור זמירה:

אחד מענפי המשק שלנו הוא הכרם, כרם לענבי יין. לעניין שמיטה מתעוררות בכרם כמה שאלות הלכתיות: אסור לנטוע אותו, אסור לזמור את הגפנים, וכן אסור לבצור את הענבים כדרך הבוצרים. הנטיעה לא הייתה בעיה, שכן נטענו את הגפנים שלנו כמה שנים לפני השמיטה. עיקר הבעיה הייתה הזמירה.

בתורה נאמר "כרמך לא תזמור". זהו איסור זמירה דאורייתא. הזמירה היא פעולה של דילול ענפי הגפן: זומרים חלק מענפי הגפן, ומשאירים חלק מהם. כך מבטיחים את יבול הגפן באיכות טובה. כל כורם יודע, כי זמירה מדויקת חיונית ביותר לענבים.

כשקרבה השמיטה של שנת התש"ם, הקדמנו וזמרנו את הגפנים לפני ראש השנה, כלומר באלול התשל"ט זמרנו את הכרם, ובחורף שלאחריו, בשמיטה של התש"ם, קצצנו ענפים מיותרים. מה  שעשינו בחורף היה הכרחי לקיום הגפן, אך לא היה זמירה מהתורה. כך פתרנו את בעיית הזמירה מדאורייתא.

זה היה פתרון חלקי. הרב קלמן כהנא זצ"ל, שהנחה אותנו בנושא השמיטה על פי הוראותיו של ה"חזון איש" זצ"ל, וכן רבני היישובים, לא היו מאושרים בפתרון הזה. רצינו לקיים את השמיטה על כל פרטיה ודקדוקיה ולהימנע מכל זמירה וגיזום בכרמים בשביעית.

ואכן, רווח והצלה עמדו לנו ממקום אחר, משני מקומות אחרים:

א.
יישוב שכן, "יסודות", החליט, ביזמת רב המקום, לנסות ולזמור את הגפנים זמירה שלמה ומוחלטת בערב שנת השמיטה. לזמירה של ערב השמיטה לא הוסיפו כורמי "יסודות" גיזום וקיצוץ כלשהו בענפים בשמיטה עצמה. דרושים היו הרבה ביטחון ואמונה כדי לעשות צעד זה, שכן כל כורם וכל מדריך חקלאי הזהירו, שהגפנים לא ייתנו את פריים, ואף ייהרסו, אם לא ישלימו בחורף את גיזום הענפים. וראה זה פלא: הכרמים של "יסודות" הניבו באותה שמיטה יבולי ענבים בכמות סבירה בהחלט...

ב.
מאוסטרליה הרחוקה הובא מידע מעורר עניין: על שטחי ענק מגדלים שם גפנים לענבי יין, והכורמים שם כלל וכלל אינם זומרים את הגפנים. המידע הזה נתקבל בארץ בספקנות רבה: גפנים ולא זומרים?! ניסו לתלות זאת בהבדלי מזג האוויר, בזני הענבים ועוד.


אנו החלטנו, על אף כל החששות, לנסות את השיטה האוסטרלית. בערב השמיטה של התשנ"ד, בסוף שנת התשנ"ג זמרנו את הכרמים שלנו. זמרנו זמירה שלמה את כל הגפנים עם חשש בלב...


ולתדהמת כולם גדלו הגפנים בשמיטה בהתשנ"ד בצורה משביעת רצון. היבולים היו טובים, והגפנים החזיקו מעמד. בשנה שאחריה טיפלנו בגפנים טיפול יסודי ומשקם, והכרם חזר לתקנו.

אכן נתקיים בנו "וציוויתי את ברכתי" (ויקרא כה,כא).

איסורי דרבנן בשנה השביעית
דאורייתא ודרבנן בשמיטה

בעניין שמיטה נאמר בתורה:

"לא תזרע"

ו"לא תזמור",

"לא תקצור"

ו"לא תבצור".

אלו הם ארבע המלאכות האסורות בשמיטה מדאורייתא, מהתורה. ומה על שאר מלאכות השדה בשביעית? האם הן מותרות או אסורות?

האם מותר או אסור בשמיטה לגזום ולזבל, לנכש ולסקל, לרסס ולהשקות?

"ושבתה הארץ"

חכמים לימדו, כי פרט למלאכות המפורשות בתורה והאסורות בשביעית מהתורה, יש מלאכות נוספות האסורות בשביעית.

מלאכות אלו הן איסורי דרבנן, איסורים שקבעו רבותינו החכמים. יש לנו אפוא בשמיטה איסורי דאורייתא ואיסורים רבים נוספים מדרבנן.

מה בין איסורי דאורייתא לאיסורי דרבנן בשמיטה?

אחד החברים קרא: מה זה משנה מדאורייתא או מדרבנן? גם זה וגם זה אסור בשמיטה.

בשמיטה אסור לזרוע שיח עגבניות, למשל. זה איסור מדאורייתא. ולגזום את ענפי האילן כדי לשפר את צמיחתו אסור מדרבנן. מה ההבדל?

עיין להלן בדברי הרמב"ם, והשב לשאלה, מה ההבדל בין איסורי דאורייתא בשמיטה לאיסורי דרבנן:

אינו לוקה ( = נענש בעונש החמור, "מלקות")

מן התורה אלא 

על הזריעה או על הזמירה

ועל הקצירה או על הבצירה...

                   (רמב"ם, "הלכות שמיטה ויובל" א', ב')
על איסורי דאורייתא היו נענשים בעונש מלקות. העוברים על איסור דרבנן מקבלים עונש לפי החלטת בית הדין.

האסור והמותר באיסורי דרבנן

פרט להבדל שהזכרנו לעיל בין איסורי דאורייתא לאיסורי דרבנן בשמיטה בעניין העונש, קיים הבדל מהותי נוסף בין שני סוגי האיסורים בשמיטה:

איסורי דאורייתא אסורים בשנת השבע בכל מקרה ובכל הנסיבות. למשל, בשמיטה אסור באיסור מוחלט לזרוע ולזמור. אולם בעבודות השדה האסורות בשביעית מדרבנן יש מהן שהתירו חכמים לעשותן בשמיטה. כלומר, יש פעולות שהן אמנם אסורות מדרבנן, אך בתנאים ובסייגים מסוימים התירו אותן חכמים בשביעית.

את כל הפעולות הנעשות בשדה ובכרם ניתן לחלק לשני סוגים:


סוג ראשון: פעולות הנעשות לקיום ולשימור המצב בשדה, כדי להציל את השדה ואת הצומח בו מהרס ומהפסד. אלו מלאכות הכרחיות לאילן וליבול, פעולות קיומיות ("אוקמי אילנא").


סוג שני: פעולות הנעשות לשיפור השדה והכרם, לשיבוחו ולטיפוחו של היבול ושל השדה, פעולות להבראת האילן והשבחתו ("אברויי" אילנא").

חכמים רצו לצמצם ככל האפשר את ההפסד הנגרם לחקלאי ואת הנזק הנגרם לשדה לשנת השמיטה בלבד, ולכן:

1.
מלאכות דרבנן לקיום האילן או השדה מותרות בשביעית.

2.
מלאכות דרבנן לשיפור האילן או השדה אסורות בשביעית.


דוגמה: השקיה איננה מלאכה האסורה בשביעית מדאורייתא; זו מלאכה האסורה מדרבנן, ולכן מותר בשמיטה להשקות שדה יבש בכמות סבירה, פעולה התורמת לקיום השדה ויבולו. 


לעומת זאת, להשקות מים בכמות גדולה מאוד או להשקות שדה שאיננו יבש, זוהי פעולה להשבחתו והבראתו של השדה והיבול, ולכן היא אסורה בשנה השביעית.

עבודה

א.
בשנת השמיטה למדו בכיתתה של אילנית על המלאכות האסורות בשדה בשמיטה. בסוף השיעור אמרה אילנית:


התבלבלתי! התבלבלתי בין מותר-אסור, דאורייתא-דרבנן, לקיום האילן, להשבחת האילן ועוד...


הסבר במחברתך לאילנית את המותר ואת האסור בשביעית.

ב.
בערבו של אותו יום ירדה אילנית לגן. היא הביטה בכל עץ, ליטפה כל שיח ורכנה אל כל ירק. לפתע נדמה לאילנית, כי העצים והשיחים שבגינה כמו לוחשים לעברה... היא קרבה, הטתה את אוזנה ושמעה כל שיח ושיחתו, כל אילן ושאלתו, כל ירק ובקשתו:


1. הביטי, אילנית, אל סנסני התמרים שבצמרתי. התמרים מצטמקים ומתייבשים. יבשה האדמה שבשורשי. הענפים כמשו. אני צמא...


2. אילנית, ראי! מקשת האבטיחים ריקה ושוממה. נותרתי רק אני, אבטיח בודד. מדוע אינכם דואגים לי ל"חבר"? מדוע אינכם זורעים זרעי אבטיח?


3. הצילי! המזיקים אוכלים בי בכל פה. החרקים והכנימות נוגסים באשכולות הענבים, בענפים ובעלים. רססי אותי בטרם אמות, בטרם יגיעו המזיקים אל שורשיי...


אילנית לחשה לכל אחד מהם את התשובה המתאימה.


רשמו והסבירו את תשובותיה של אילנית לתמר הצמא, לאבטיח הבודד ולגפן המתחננת...

לאוהבי מלאכת כפיים:

השיגו קופסת קרטון שטוחה. הכינו בתוכה דגם מוקטן של הגן של אילנית. פזרו אדמה, "שתלו" את הצמחים והנזכרים, והצמידו לכל אחד מהם פתק, ועליו תכתבו את תשובתה של אילנית.

 "לאכלה"
"לאכלה" - כיצד?

בבית לחם אשר ביהודה מצויה הייתה נחלתו של אבי ישבי. בשעות הערב המוקדמות ישובים היו ישבי ואביו בפתח ביתם, אל מול שדותיהם המניבים, והאב לימד את בנו תורה.

- 
אינני מבין! - קורא ישבי - אינני מבין! איך אפשר, שהתורה אומרת "והייתה... לכם לאכלה" בשמיטה, ולעיל כתוב: "את ספיח קצירך לא תקצור"? איך יהיה לנו יבול השדה "לאכלה" אם לא נקצור?

- 
שאלה יפה! - אומר האב לבנו, ומסביר לו:

- 
מקטעי הפסוקים שהזכרת למדנו, ש"לא תקצור", כדרך הקוצרים ו"לא תבצור" כדרך הבוצרים (ירושלמי שביעית פ"ח, ה"ו).

וממשיך האב להסביר לבנו:

- האיסור לקצור את היבול בשמיטה איננו איסור מוחלט. אסור לקצור רק בדרך מסוימת. "לא תקצור" כדרך שאתה קוצר בכל שנה.

ישבי זוכר כיצד קוצרים בשדה אביו בכל שנה, והוא מספר:

-
קוצרים רבים פושטים על תבואת השדה, ומגלים בידיהם.


מן הבוקר עד הערב הם עמלים בקציר התבואה.

 
את כל היבול שקצרו, הם אוספים לגורן, לדוש ולזרות.

האב מהנהן בראשו ואומר:

-
אכן, כן, אנו קוצרים בכל שנה. זוהי דרך הקוצרים. אך בשנת השמיטה אין אנו קוצרים כדרך הקוצרים.

-
אלא איך? - שואל ישבי - איך קוצרים בשנת השבע, שלא כדרך הקוצרים?

והאב משיב בקצרה, במלה אחת:

-
בשינוי...

עבוד עם חבריך לספסל:

אחד מכם יהיה האב, והשני הבן, ישבי.

המחיזו את השיחה בין השניים. תוכלו להוסיף פרטים, משפטים, מלות קישור.

כל שתוציא הארץ בשנה שביעית -

...הכול מותר לאכלו מן התורה.

שנאמר: "והייתה שבת הארץ לכם לאכלה."

... וזה שנאמר "את ספיח קצירך לא תקצור,"

שלא יקצור כדרך שקוצר בכל שנה. 

                       (רמב"ם, "הלכות שמיטה" ד', א')
קציר התבואה בשביעית

למדנו, כי בשביעית "לא יקצור כדרך שקוצר בכל שנה", אלא "בשינוי".

מהו, לדעתך, השינוי המתבקש בקציר התבואה בשמיטה?

עיין להלן בדברי הרמב"ם:

קוצר מעט מעט וחובט ( = מכה במקל על השיבולים והגרעינים נושרים) ואוכל.                                        (הלכות שמיטה ד', א)
וה"חזון איש" כותב בספרו:

לוקט כשיעור שאדם מכין בביתו...לימים מועטים...

וכשאוכל...אלו שהביא, מביא פעם אחרת. 

                                  ("חזון איש", שביעית כ"ו, סק"ו)
מדברי הרמב"ם וה"חזון איש" ברור, כי השינוי בקציר התבואה בשמיטה הוא שינוי בכמות התבואה שקוצרים. 

לדברי הרמב"ם הכמות היא: ________ (השלם במחברתך!)

בדברי ה"חזון איש" מצוי פירוט לכמות: _____ (השלם במחברתך!)

האם אתה זוכר את ישבי ואת אביו שבבית לחם?

חזור וקרא את תיאוריו של ישבי על קציר התבואה בשדותיהם בשנה רגילה, לא בשמיטה.

דמה לעצמך כי אתה נמצא בשדהו של ישבי בשנת השמיטה.

תאר במחברתך את קציר התבואה בשדה של אבי ישבי בשמיטה.

פרט בתיאורך:

מיהו הקוצר בשדה: האב? פועלים רבים? ואולי אחרים?

מתי קוצרים: כל יום? כל היום?

כמה קוצרים? מה נושא עמו כל אחד מהקוצרים בסלו?

"לא תבצור"

את קטע הפסוק "לא תבצור" מפרש ה"ספרא":

לא תבצור כדרך הבוצרים.

וכן אומר הרמב"ם:

הפירות שיוציא האילן בשביעית

לא יאספם כדרך שאוסף בכל שנה. 

        (רמב"ם, "הלכות שמיטה" ד', כ"ב)
גם בציר ענבי הגפן בשמיטה, וכמוהו איסוף פירות האילן, צריך  להיעשות שלא כדרך שהוא נעשה בכל שנה, אלא בשינוי.

בקציר התבואה בשמיטה היה השינוי כמותי, בכמות היבול. בבציר הענבים ובאיסוף פירות האילן, מלבד השינוי הכמותי המשנה מפרטת שינויים נוספים הנעשים באיסוף התאנים, הענבים והזיתים.

מדברי המשנה במסכת "שביעית" עולה, כי בשמיטה קוצצים את התאנים לא בכלי הרגיל, אלא בכלי שונה.

בשמיטה סוחטים את הענבים ליין לא בגת, שבה דורכים בדרך כלל את הענבים ליין.

בשמיטה כותשים את הזיתים לשמן לא בבית הבד הגדול והקבוע, אלא בבית בד קטן מאוד.

וכן נאמר במשנה:

תאנים של שביעית -

אין קוצין (=קוצצים) אותן במקצה (=בכלי המיוחד לכך),

אבל קוצה (=קוצץ) אותם בחרבה (=בכלי שונה ולא רגיל).

אין דורכין (=סוחטים) ענבים בגת (=במקום הקבוע לייצור יין), אבל דורך הוא בערבה (=בקערת עץ לבצק).

ואין עושין (=כותשים) זיתים (לשמן) בבד (=בבית הבד המיוחד לסחיטת הזיתים) ובקוטב (=קורת עץ  ואבן כבדה הכותשים וסוחטים את הזיתים), אבל כותש הוא ומכניס לבודידה (=לבית בד קטן מאוד).

רבי שמעון אומר:

אף טוחן הוא בבית הבד ומכניס לבודידה. 

                                                     (משנה, מסכת שביעית ח', ו')
טלי אמרה: בקציר התבואה בשמיטה השינוי הוא שינוי כמותי, והוא מתבצע בשעת הקציר. בבציר הפירות הנזכרים השינויים הם שניים: האחד - שינוי כמותי, בשעת  איסוף הפירות, והשני - שינוי מקומי, שינוי בכלי שבו קוטפים את הפירות.

חנה הוסיפה: מכיוון שאוספים מעט פירות, שומרים אותם במקום קטן.

וחנה פירטה את דבריה על הלוח. העתק והשלם במחברת את הדברים שרשמה חנה על הלוח:

       הפרי
הפעולה בלשון המשנה
הפעולה בשפת ימינו

   תאנים

   ענבים

   זיתים

עיקרון השינוי זהה: שינוי במקום שמעבדים בו את הפירות (מלא במחברת!)

      הפרי
            שם מקום העיבוד הקבוע
          שם מקום העיבוד בשמיטה


                               בלשון המשנה 
                               בלשון המשנה          

עבודה

בחר לך 3 מבין המשימות שלפניך:

א.
המקורות שהובאו ביחידת לימוד זו נתערבבו. העתק אותם למחברתך שלמים ומסודרים:

1. שלא יקצור
                                
כדרך הבוצרים

2. כל שתוציא הארץ בשנה השביעית             
כדרך שקוצר בכל שנה

3. הפירות שיוציא האילן בשביעית                
הכול מותר לאכלו מן התורה

4. לא תבצור
                                
לא יאספם כדרך שאוסף בכל


                                
שנה

ב.
זוכר את ישבי? סייר סיור דמיוני בביתו, ותאר או צייר את המרתף, את המזווה, את המדפים ואת האיצטבאות שבהם בני ביתו מאחסנים את יבולי הפרי והירק בכל שנה, וכן את המראה שלהם בשמיטה.

ג.
לפניך קטע תיאורי על קציר השדה והמטע של הרב משה צבי נריה בשנת השמיטה.


עיין בקטע ומצא אילו שינויים בדרך הקצירה ובדרך הבצירה בשביעית נזכרים או נרמזים בו:

לא בסך יבואו קוצרים, בוצרים.

איש איש יעמר לו עומר לגולגולת,

מכסת אוכלו, די מחייתו.

גר כי יבוא בארץ,

וקטף מלילות בספיח.

עני כי ירעב,

ובא אל כרם רעהו ובצר מענביו,

ונקף בראש זיתיו,

ואכל כנפשו, שובעו,

ואף אל כליו ייתן,

והיה לביתו לאכלה,

ולבהמה אשר ברפתו...

ד.
בחר לך אחת משלוש הפעולות האלה: ייבוש תאנים, דריכת ענבים, סחיטת זיתים. השווה את הפעולה בשנה רגילה לזו שבשנת השמיטה באחת מן הדרכים האלה: עשיית הפעולה בכיתה, בניית דגמים משווים, הדבקת תצלומים משווים, תיאור מילולי משווה או ציורים משווים.

"מה נאכל?"
"ועשת את התבואה לשלוש השנים" (ויקרא כ"ה, כא)
השמש נטתה מערבה, כאשר ירדה צרויה עם העדר אל מעיין המים, בשיפולי בית לחם יהודה. היא הביטה אל מרחבי השדות של אביה והרהרה: על השדות האלה דיבר אבא עם אימא. אבא אמר, שבשנה הבאה, שנת שמיטה, הוא לא יעבד את השדות. בקיץ של השנה הבאה לא יכרעו שיבולי החיטים מעומס הגרעינים, חשבה צרויה בלבה. אבא לא יזרע ולא יזמור, לא יחרוש ולא יקצור...

באותו ערב, כשהסבו בני הבית וסעדו את לבם, הייתה זו אימא שחזרה אל השמיטה. אימא שאלה, ואבא השיב. 

צרויה קרבה אל אביה, ושאלה את השאלה שהטרידה אותה כל אותו יום:

-
מה נאכל, אבא? מה נאכל בשנה הבאה בשמיטה, אם לא תזרע, לא תזמור ולא תקצור?

-
מה נאכל? - חזר האב על שאלת בתו ואמר - בתורה כתוב:

וכי תאמרו:

מה נאכל בשנה השביעית?

הן לא נזרע ולא נאסוף את תבואתנו!

וציוויתי את ברכתי לכם בשנה השישית,

ועשת את התבואה לשלוש השנים.

וזרעתם את השנה השמינית,

ואכלתם מן התבואה ישן,

עד השנה התשיעית,

עד בוא תבואתה תאכלו ישן". 

                             (ויקרא כ"ה, כ'-כ"ב)
צרויה מיהרה להגיב:

-
אני שאלתי מה נאכל בשביעית, ובפסוקי התורה מדובר על השישית, על השביעית, על השמינית ועל התשיעית...

עיינו להלן בפירושו של הרשב"ם (רבנו שמואל בן מאיר, נכדו של רש"י). בהמשך תשיבו לצרויה על שאלתה:

זריעת שישית תפרנס (=תכלכל)

שישית

ושביעית

ושמינית.

יזרעו ויאכלו מתבואת שישית עד תחילת תשיעית

שיתפרנסו מתבואה הנזרעת בשמינית. 

                          (רשב"ם על התורה, ויקרא כ"ה, כ"א)
עיינו גם בפירוש רש"י (ויקרא כ"ה, כ'-כ"ב), המתאר את מחזור הזריעה והקצירה של החקלאי בימי העבר, והוסיפו גם מדבריו בתשובתכם לצרויה.

צרויה שאלה את השאלה ששואל כל עובד אדמה בארץ ישראל, בכל הדורות, כשקרבה שנת השבע: "מה נאכל?"

השיבו במחברת לשאלה הזו באחת מהדרכים האלה:

1.
אתה פוגש את צרויה בשדות אביה. תאר את המפגש הדמיוני ואת תוכן השיחה.

2.
מידד, שעלה לארץ אחרי חורבן בית ראשון ושבעים שנות גלות בבל, עונה לבנו, השואל בערב שמיטה "מה נאכל?".

3.
חקלאי ישראלי רושם ביומנו...

4.
אתה נשלח לראיין איכר ישראלי לכתבה בעיתון בית הספר המוקדש לנושא השמיטה. הכן את השאלות ואת התשובות של הריאיון.

מטעמי מצוות השמיטה
השמיטה להגברת האמונה והביטחון בה'.

... שיוסיף האדם ביטחון בה' ברוך הוא.

כי כל המוצא עם לבבו 

לתת ולהפקיר לעולם כל גידולי קרקעותיו ונחלת אבותיו הגדלים 

בכל שנה אחת...

לא תחזק בו לעולם... מיעוט הביטחון. 

                                                       (ספר "החינוך", מצווה ס"ט)
להשריש את ישראל במידת האמונה והביטחון בה'. כי חשש ה' שישכחו 

ישראל את ה' ויסירו ביטחונם ממנו, ויחשבו, כי כוחם ועוצם ידם

עשה להם את החיל... יהיו עיניהם נשואות אל ה' תמיד ויבטחו בו

 תמיד...                                          (כלי יקר")
הסבר במחברתך:

כיצד מגבירה מצוות השמיטה את האמונה ואת הביטחון בה'?

רשום במקום המיועד במחברתך את טעם מצוות השמיטה שהוזכר 

לעיל.

